เลขาธิการ สทนช. ระบุ เร่งบริหารจัดการน้ำและหาแหล่งน้ำเพิ่มเติมให้ในอนาคตพื้นที่ภาคตะวันออกและ เขตพัฒนาพิเศษภาคตะวันออกมีน้ำใช้อย่างเพียงพอ
นายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ หรือ สทนช. กล่าวว่า จากการประเมินสถานการณ์พื้นที่ภาคตะวันออก พบว่าความต้องการใช้น้ำ ของภาคส่วนต่างๆในปัจจุบัน มีเพิ่มมากขึ้น เช่น จังหวัดจันทบุรี และระยอง ซึ่งเป็นพื้นที่การเกษตรสำหรับปลูกผลไม้เศรษฐกิจ เพื่อนำรายได้เข้าประเทศ รวมถึง พื้นที่ จ.ชลบุรี จ.ฉะเชิงเทรา และ จ.ระยอง ที่เมื่อประกาศเป็น เขตพัฒนาพิเศษภาคตะวันออก หรือ อีอีซี  ก็มีความต้องการใช้น้ำในภาคอุตสาหกรรมมากขึ้น และมีการคาดการณ์ว่าความต้องการใช้น้ำในอนาคตจะเพิ่มสูงขึ้นอีก 

สำนักงานทรัพยากรน้ำแห่งชาติ เร่งบูรณาการทุกส่วนงานที่เกี่ยวข้อง เพื่อบริหารจัดการน้ำ และหาแหล่งน้ำเพิ่มเติม ให้พื้นที่ภาคตะวันออก และ อีอีซี มีน้ำใช้อย่างเพียงพอ โดยจะต้องไม่กระทบกับพื้นที่ด้านการเกษตร ขณะเดียวกันภาคอุตสาหกรรมก็มีน้ำใช้อย่างเพียงพอ โดยแผนงานขณะนี้ เน้นวางเป้าหมายที่จะจัดหาแหล่งน้ำและจัดสรรนํ้าเพื่อการอุปโภคบริโภค อุตสาหกรรม ให้สมดุลกับภาคการเกษตรที่จะเจริญเติบโตควบคู่ไปด้วยกันทั้งใน ปัจจุบันและอนาคต รวมถึงการป้องกันนํ้าท่วมในพื้นที่สําคัญของ EEC ด้วย โดยมีแนวทางในการพัฒนา อาทิ ปรับปรุงแหล่งน้ำเดิม  /พัฒนาอ่างเก็บนํ้าแห่งใหม่ ในลุ่มนํ้าคลองวังโตนด จ.จันทบุรี จำนวน 4 แห่ง เพื่อส่งน้ำให้พื้นที่การเกษตรในลุ่มนํ้าวังโตนด  และส่งน้ำสนับสนุนในพื้นที่ EEC ซึ่งหากแต่ละแผนงานสามารถดำเนินงานได้สำเร็จ จะช่วยให้ทุกภาคส่วนในพื้นที่ภาคตะวันออกและ อีอีซี มีน้ำใช้อย่างเพียงพอไม่ขาดแคลนน้ำ